Document ID: /roh_data/filtered/fineweb-2-filterrobots_roh.jsonl.gz/48256

Status dal project: Ina purschida è vegnida creada e vegn commerzialisada sin graubuenden.ch, novs projects èn vinavant bainvegnids.
Ils trais centers da dialisa en il Grischun èn s’unids ed han la finamira da porscher e da commerzialisar – en collavuraziun cun hotels grischuns – vacanzas da dialisa en il Grischun. Coordinada vegn la purschida dal post da coordinaziun dal turissem da sanadad dal Grischun.
Per amplifitgar questa purschida dal turissem da sanadad tschertgain nus ulteriurs partenaris ch’extendan ensemen cun nus la purschida per la proxima stagiun. Avais Vus ils products u ils servetschs adattads e Vulais Vus As participar al project? Alura contactai per plaschair ina da las persunas da contact.
Vacanzas cun dialisa
Giasts ch'èn dependents d'ina dialisa regulara èn restrenschids quai che pertutga la tscherna dal lieu da vacanzas, perquai ch'els san passentar lur vacanzas mo damanaivel d'ina staziun da dialisa. Els ston perquai planisar pli minuziusamain lur vacanzas, han uschiglio però ils medems basegns ed il medem cumportament sco auters giasts. Per els èsi impurtant da pudair cumbinar a moda optimala las vacanzas, la recreaziun e la dialisa e ch'els possian er uschiglio esser activs. Decisiv è pia che la dialisa ch'els dovran per viver saja garantida e ch'il temp ch'els impundan per la dialisa na ruineschia facticamain betg las vacanzas (nagins temps da viadi pli lungs tranter il lieu da vacanzas e la staziun da dialisa). En il Grischun vegnan offertas dialisas da fitg buna qualitad (igiena, access, persunal qualifitgà).
La dialisa è ina purificaziun dal sang artifiziala (dischintoxicaziun). Ella è necessaria, sch'ils gnirunchels lavuran pervia d'ina malsogna mo pli a moda fitg restrenschida. Tenor l'Associaziun svizra da pazients cun in'insuffizienza dals gnirunchels datti (l'onn 2017) circa 4'500 pazients da dialisa (rata da creschientscha annuala da 5%). In terz da quels ha in bun stadi da sanadad ed interess da far viadis da vacanzas. En Germania datti 80'000 pazients da dialisa ed uschia var 25'000 giasts potenzials. Per regla sa tracti d'umans en la segunda mesadad da la vita.
Centers da dialisa en il Grischun
Ospital chantunal dal Grischun a Cuira: 23 plazs (15 plazs en il lieu principal da l'Ospital chantunal, 8 plazs en il center da dialisa en la Gartenstrasse dasper la staziun)
Ospital Tavau: 6 plazs
Ospital Engiadin'Ota a Samedan: 6 plazs
En ils centers n'èn las capacitads betg utilisadas cumplettamain ed igl è pussaivel da crear ulteriurs plazs. Ina dialisa dura radund 4 uras e cun mintga apparat da dialisa/plaz pon ins tractar 2-3 pazients a di.